title: Komisijos Įgyvendinimo Reglamentas (ES) 2019/2130 2019 m. lapkričio 25 d. kuriuo nustatomos gyvūnų ir prekių, kuriems taikoma oficiali kontrolė pasienio kontrolės postuose, dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų išsamios taisyklės (Tekstas svarbus EEE)

text:
12.12.2019

                  LT

                  Europos Sąjungos oficialusis leidinys

                  L 321/128

         KOMISIJOS ĮGYVENDINIMO REGLAMENTAS (ES) 2019/2130
         2019 m. lapkričio 25 d.
         kuriuo nustatomos gyvūnų ir prekių, kuriems taikoma oficiali kontrolė pasienio kontrolės postuose, dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų išsamios taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 52 straipsnį,
         kadangi:

                     (1)

                     Reglamentu (ES) 2017/625 nustatytos taisyklės, kurias valstybių narių kompetentingos institucijos taiko vykdydamos į Sąjungą įvežamų gyvūnų ir prekių oficialią kontrolę siekiant patikrinti, ar laikomasi Sąjungos žemės ūkio maisto produktų grandinės teisės aktų;

                     (2)

                     pagal Reglamentą (ES) 2017/625 47 straipsnio 1 dalyje nurodytų kategorijų gyvūnų ir prekių siuntoms taikoma oficiali kontrolė pasienio kontrolės postuose, išskyrus atvejus, kai joms tokia kontrolė netaikoma remiantis to reglamento 48 straipsniu. Ta oficiali kontrolė turi apimti dokumentų patikrinimus, tapatumo patikrinimus ir fizinius patikrinimus. Siekiant užtikrinti vienodą Reglamento (ES) 2017/625 49, 50 ir 51 straipsnių įgyvendinimą ir veiksmingą pirmiau nurodytų kategorijų gyvūnų ir prekių oficialios kontrolės vykdymą, šiame reglamente turėtų būti nustatytos išsamios taisyklės, susijusios su dokumentų patikrinimų, tapatumo patikrinimų ir fizinių patikrinimų pasienio kontrolės postuose atlikimu;

                     (3)

                     įvežimo pasienio kontrolės postuose arba kontrolės punktuose atliekamų dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų taisyklės taip pat turėtų būti taikomos tam tikrų kategorijų negyvūniniams maisto produktams ir pašarams, kuriems taikomas laikinas kontrolės sugriežtinimas, kitos įvežimo į Sąjungą sąlygos ir neatidėliotinos priemonės, numatytos Reglamento (ES) 2017/625 47 straipsnio 1 dalies d, e ir f punktuose nurodytuose aktuose;

                     (4)

                     iki šio reglamento taikymo pradžios dokumentų patikrinimų, tapatumo patikrinimų ir fizinių patikrinimų metu atlikti veiksmai pasitvirtino kaip veiksmingi ir užtikrinantys aukštą patikrinimų atlikimo lygį. Todėl šiame reglamente nustatytos taisyklės turėtų būti grindžiamos tais pačiais principais kaip dokumentų patikrinimų, tapatumo patikrinimų ir fizinių patikrinimų atlikimo reikalavimai, nustatyti Tarybos direktyvose 91/496/EEB (2), 97/78/EB (3) ir 2000/29/EB (4), Komisijos reglamentuose (EB) Nr. 136/2004 (5) ir (EB) Nr. 282/2004 (6) bei Komisijos sprendime 97/794/EB (7);

                     (5)

                     turėtų būti patikrinti visi susiję dokumentai, kurie turi būti pridedami prie Reglamento (ES) 2017/625 47 straipsnio 1 dalyje nurodytų kategorijų gyvūnų ir prekių siuntų, siekiant užtikrinti, kad jie būtų parengti remiantis tinkamu dokumento modeliu, kad būtų laikomasi bendrųjų sertifikavimo reikalavimų ir kad jie suteiktų garantijas, kurių reikalaujama pagal Sąjungos teisės aktus arba taikytinas nacionalines taisykles;

                     (6)

                     įvežant tam tikrų kategorijų prekių, nurodytų Reglamento (ES) 2017/625 47 straipsnio 1 dalyje, siuntas į Sąjungą, Sąjungos teisės aktuose numatyta, kad turi būti atliekama laboratorinė analizė, tyrimai arba diagnostiniai tyrimai, arba kad transporto priemonės turi būti užplombuojamos, siekiant užtikrinti aukštą vartotojų apsaugos lygį ir užkirsti kelią pavojui visuomenės, gyvūnų ir augalų sveikatai. Tokiais atvejais laboratorinės analizės, tyrimų arba diagnostinių tyrimų rezultatai arba plombų numeriai turėtų būti įrašyti į bendrąjį sveikatos įvežimo dokumentą (BSĮD);

                     (7)

                     siekiant užtikrinti į Sąjungą įvežamų gyvūnų ir prekių atsekamumą, įvežimo į Sąjungą pasienio kontrolės poste tam tikrą laikotarpį turėtų būti saugomi oficialių sertifikatų ar dokumentų originalai ir, kai taikoma, kopijos;

                     (8)

                     kadangi šiuo reglamentu nustatomos reglamentais (EB) Nr. 136/2004 ir (EB) Nr. 282/2004 bei Sprendimu 97/794/EB reglamentuojamų sričių nuostatos, šie aktai turėtų būti panaikinti nuo šio reglamento taikymo dienos;

                     (9)

                     Reglamentas (ES) 2017/625 taikomas nuo 2019 m. gruodžio 14 d. Todėl šiame reglamente nustatytos taisyklės taip pat turėtų būti taikomos nuo tos dienos;

                     (10)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas ir taikymo sritis
            Šiuo reglamentu nustatomos Reglamento (ES) 2017/625 47 straipsnio 1 dalyje nurodytų kategorijų gyvūnų ir prekių siuntų to reglamento 49, 50 ir 51 straipsniuose nurodytų dokumentų patikrinimų, tapatumo patikrinimų ir fizinių patikrinimų metu ir po jų atliktinų veiksmų išsamios taisyklės.

            2 straipsnis
            Išsamios dokumentų patikrinimų taisyklės

               1.   Tikrindama kiekvieną 1 straipsnyje nurodytų gyvūnų ir prekių siuntą kompetentinga institucija nustato, kokiai paskirčiai gyvūnai ir prekės priskiriami pagal oficialius sertifikatus, oficialius patvirtinimus ir kitus prie siuntos pridedamus dokumentus, taip pat šiuose sertifikatuose, patvirtinimuose ir dokumentuose nurodytą siuntos paskirties vietą.

               2.   Kompetentinga institucija patikrina visus oficialius sertifikatus, oficialius patvirtinimus ir kitus dokumentus, nurodytus Reglamento (ES) 2017/625 3 straipsnio 41 punkte, arba jų elektroninius atitikmenis, pateiktus to reglamento 131 straipsnyje nurodytoje oficialios kontrolės informacijos valdymo sistemoje (IMSOC) arba per esamas nacionalines sistemas, kad nustatytų, ar:

                           a)

                           juos išdavė trečiosios šalies kompetentinga institucija, jei taikoma;

                           b)

                           jie atitinka Reglamento (ES) 2017/625 89 straipsnio 1 dalyje ir 91 straipsnio 2 dalyje ir to reglamento 90 straipsnyje nurodytuose įgyvendinimo aktuose nustatytus reikalavimus;

                           c)

                           jie atitinka Reglamento (ES) 2017/625 1 straipsnio 2 dalyje nurodytomis taisyklėmis nustatytą modelį;

                           d)

                           sertifikatuose arba dokumentuose pateikta informacija atitinka Reglamento (ES) 2017/625 1 straipsnio 2 dalyje nurodytas taisykles.

               3.   Kompetentinga institucija patikrina, ar už siuntą atsakingas veiklos vykdytojas visiškai ir teisingai užpildė atitinkamą BSĮD dalį, kaip reikalaujama pagal Reglamento (ES) 2017/625 56 straipsnio 1 dalį, ir ar jame pateikta informacija atitinka oficialiuose sertifikatuose, oficialiuose patvirtinimuose ir kituose prie siuntos pridedamuose dokumentuose pateiktą informaciją.

            3 straipsnis
            Išsamios tapatumo patikrinimų taisyklės

               1.   Atliekant 1 straipsnyje nurodytų gyvūnų ir prekių siuntų tapatumo patikrinimus, kompetentinga institucija patikrina, ar toliau nurodyti elementai atitinka oficialiuose sertifikatuose, oficialiuose patvirtinimuose ir kituose prie siuntų pridedamuose dokumentuose pateiktą informaciją:

                           a)

                           gyvūnų skaičius, jų rūšis, veislė, lytis, amžius ir kategorija, jei taikoma;

                           b)

                           siuntų turinys;

                           c)

                           siuntų kiekis;

                           d)

                           atitinkami antspaudai ir atpažinties ženklai arba kodai, jei taikoma;

                           e)

                           transporto priemonės identifikavimo duomenys;

                           f)

                           plombos ant konteinerių arba transporto priemonių, jei taikoma.

               2.   Atliekant gyvūninių produktų, genetinės medžiagos produktų, šalutinių gyvūninių produktų, jų gaminių, šieno ir šiaudų bei sudėtinių produktų siuntų tapatumo patikrinimus gali būti apsiribojama tik 1 dalies e ir f punktais tais atvejais, kai:

                           a)

                           siuntos neatrenkamos fiziniams patikrinimams;

                           b)

                           siuntos pakrautos uždarytuose ir užplombuotuose transporto vienetuose;

                           c)

                           plombos ant konteinerių arba transporto priemonių yra nepažeistos ir su jomis niekas nebuvo daroma;

                           d)

                           plombas ant konteinerių arba transporto priemonių uždėjo oficialų sertifikatą išduodanti kompetentinga institucija arba jos uždėtos jai prižiūrint, arba

                           e)

                           ant plombų pateikta informacija atitinka informaciją, pateiktą prie siuntos pridedamame oficialiame sertifikate, kurį pateikti reikalaujama pagal Reglamento (ES) 2017/625 1 straipsnio 2 dalyje nurodytas taisykles.

               3.   Atliekant gyvūninių produktų, genetinės medžiagos produktų, šalutinių gyvūninių produktų, jų gaminių, šieno ir šiaudų bei sudėtinių produktų siuntų tapatumo patikrinimus atrenkamas 1 % siuntoje esančių vienetų arba pakuočių, bet ne mažiau kaip 2 ir ne daugiau kaip 10 vienetų arba pakuočių. Jei, remdamasi atrinktais vienetais arba pakuotėmis, kompetentinga institucija negali atlikti tapatumo patikrinimo, tikrinamų vienetų arba pakuočių skaičius gali būti padidintas, kad būtų galima atlikti išsamesnius patikrinimus, ir gali pasiekti visą vienetų arba pakuočių skaičių atitinkamoje siuntoje.

               4.   Gyvūnų siuntų tapatumo patikrinimai atliekami remiantis šiomis taisyklėmis:

                           a)

                           iš gyvūnų, kurių individualus identifikavimas yra būtinas pagal Sąjungos teisės aktus, siuntos atrenkama ne mažiau kaip 10 % gyvūnų ir ne mažiau kaip 10 gyvūnų, kad būtų galima sudaryti reprezentatyviąją imtį. Jei siuntoje yra mažiau kaip 10 gyvūnų, tikrinamas kiekvieno siuntoje esančio gyvūno tapatumas;

                           b)

                           gyvūnų, kurių individualus identifikavimas nėra būtinas pagal Sąjungos teisės aktus, ženklinimas tikrinamas naudojant reprezentatyvų pakuočių arba konteinerių skaičių;

                           c)

                           jei a ir b punktuose nustatyti tapatumo patikrinimai neduoda patenkinamo rezultato, tikrinamų gyvūnų skaičius padidinamas ir gali pasiekti visą atitinkamoje siuntoje esančių gyvūnų skaičių.

               5.   Siuntos iš dalies arba visiškai iškraunamos iš transporto priemonių, kai atliekant tapatybės patikrinimus būtina laisvai prieiti prie visos siuntos.

            4 straipsnis
            Išsamios fizinių patikrinimų taisyklės

               1.   Atliekant 1 straipsnyje nurodytų gyvūnų ir prekių siuntų fizinius patikrinimus, kompetentinga institucija patikrina, ar siuntos atitinka Reglamento (ES) 2017/625 1 straipsnio 2 dalyje nurodytas taisykles, taikomas tam tikriems gyvūnams ar prekėms, ir atitinkamuose oficialiuose sertifikatuose, oficialiuose patvirtinimuose ir kituose dokumentuose apibrėžtus konkrečius reikalavimus.

               2.   Siuntos iš dalies arba visiškai iškraunamos iš transporto priemonių, kai atliekant fizinius patikrinimus būtina prieiti prie visos siuntos.

               3.   Gyvūnų fiziniai patikrinimai atliekami laikantis šio reglamento I priede nustatytų reikalavimų.

               4.   Gyvūninių produktų, genetinės medžiagos produktų, šalutinių gyvūninių produktų, jų gaminių, šieno ir šiaudų bei sudėtinių produktų, negyvūninių maisto produktų ir pašarų, kuriems taikomas laikinas kontrolės sugriežtinimas, kitos įvežimo į Sąjungą sąlygos ir neatidėliotinos priemonės, numatytos Reglamento (ES) 2017/625 47 straipsnio 1 dalies d, e ir f punktuose nurodytuose aktuose, fiziniai patikrinimai atliekami laikantis šio reglamento II priede nustatytų reikalavimų.

               5.   Laboratoriniai tyrimai, kuriais nustatomas gyvūninių produktų, genetinės medžiagos produktų, šalutinių gyvūninių produktų, jų gaminių, šieno ir šiaudų bei sudėtinių produktų keliamas pavojus, atliekami pagal II priedo 5 punkte nurodytą stebėsenos planą.

               6.   Augalų, augalinių produktų ir kitų objektų, nurodytų Reglamento (ES) 2017/625 47 straipsnio 1 dalies c punkte, ir, jei taikoma, kuriems taikomos to reglamento 47 straipsnio 1 dalies e punkte nurodytuose aktuose numatytos neatidėliotinos priemonės, fiziniai patikrinimai atliekami pagal šio reglamento III priede nustatytus reikalavimus.

               7.   Prieš gaunant fizinių patikrinimų metu atliktų laboratorinių tyrimų rezultatus, rinkai gali būti pateikiamos šios gyvūnų siuntos:

                           a)

                           kanopinių siuntos, kurių mėginiai paimti laikantis I priedo III dalyje nurodytų mėginių ėmimo reikalavimų, jei nekyla įtarimų dėl tų kanopinių tiesioginio pavojaus visuomenės arba gyvūnų sveikatai, arba

                           b)

                           kitų gyvūnų, nurodytų Reglamento (ES) 2017/625 47 straipsnio 1 dalies a punkte, siuntos, jei nekyla įtarimų dėl tų gyvūnų tiesioginio pavojaus visuomenės arba gyvūnų sveikatai.

               8.   Prekių siuntos, ištirtos pagal šio straipsnio 5 dalyje nurodytą stebėsenos planą, dėl kurių nekyla įtarimų dėl tiesioginio pavojaus visuomenės arba gyvūnų sveikatai, gali būti pateikiamos rinkai prieš gaunant laboratorinių tyrimų rezultatus.

               9.   Jeigu atliekant augalų, augalinių produktų ir kitų objektų, nurodytų Reglamento (ES) 2017/625 47 straipsnio 1 dalies c punkte, siuntų fizinius patikrinimus paimti mėginiai laboratorinei analizei ir nekyla įtarimų dėl tiesioginio pavojaus augalų sveikatai, tokios siuntos gali būti pateikiamos rinkai prieš gaunant laboratorinių tyrimų rezultatus.

            5 straipsnis
            Po dokumentų patikrinimų, tapatumo patikrinimų ir fizinių patikrinimų atliktini veiksmai

               1.   Užbaigus Reglamento (ES) 2017/625 49 straipsnio 1 dalyje numatytus patikrinimus, kompetentinga institucija:

                           a)

                           uždaro ir oficialiu ženklu paženklina pakuotes, kurias ji atidarė tapatumo patikrinimo arba fizinio patikrinimo tikslais;

                           b)

                           Sąjungos teisės aktais reikalaujamais atvejais, užplombuoja transporto priemonę ir plombos numerį įrašo į BSĮD.

               2.   Kompetentingos institucijos visus siuntų, kurios buvo ištirtos ir pateiktos rinkai prieš tai, kai buvo gauti laboratorinių tyrimų rezultatai, laboratorinės analizės, tyrimų arba diagnostinių tyrimų rezultatus, kai tik jie gaunami, įrašo į BSĮD.

               3.   Reglamento (ES) 2017/625 50 straipsnio 1 dalyje nurodytus oficialių sertifikatų ar dokumentų originalus ar elektroninius atitikmenis kompetentinga įvežimo į Sąjungą pasienio kontrolės posto institucija saugo ne trumpiau kaip trejus metus nuo dienos, kurią siuntas buvo leista įvežti į Sąjungą.
               Tačiau augalų, augalinių produktų ir kitų objektų, nurodytų Reglamento (ES) 2017/625 47 straipsnio 1 dalies c punkte, sertifikato ar dokumentų originalai gali būti saugomi elektroninėmis informacijos saugojimo priemonėmis, jei tokią informaciją parengė kompetentinga institucija, remdamasi originaliu sertifikatu arba dokumentais. Tokiais atvejais kompetentinga institucija sertifikato ar dokumento originalą panaikina arba sunaikina.

               4.   Jei Reglamento (ES) 2017/625 1 straipsnio 2 dalyje nurodytose taisyklėse nereikalaujama, kad kompetentingai institucijai būtų pateikti sertifikatų ar dokumentų originalai ir kad kompetentinga institucija juos saugotų, kompetentinga įvežimo į Sąjungą pasienio kontrolės posto institucija Reglamento (ES) 2017/625 50 straipsnio 1 dalyje nurodytų oficialių sertifikatų ar dokumentų originalo kopiją popierine arba elektronine forma saugo ne trumpiau kaip trejus metus nuo dienos, kurią siuntas buvo leista įvežti į Sąjungą arba vežti toliau.

            6 straipsnis
            Panaikinimas

               1.   Reglamentas (EB) Nr. 282/2004 ir Sprendimas 97/794/EB panaikinami nuo 2019 m. gruodžio 14 d.

               2.   Reglamentas (EB) Nr. 136/2004 panaikinamas nuo 2019 m. gruodžio 14 d.
               Tačiau Reglamento (EB) Nr. 136/2004 9 straipsnis toliau taikomas iki 2021 m. balandžio 20 d. to reglamento V priede pateikto patvirtintų šalių sąrašo atžvilgiu.

            7 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 25 d.

                  Komisijos vardu

                  Pirmininkas

               Jean-Claude JUNCKER

            (1)  OL L 95, 2017 4 7, p. 1.

            (2)  1991 m. liepos 15 d. Tarybos direktyva 91/496/EEB, nustatanti gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičianti Direktyvas 89/662/EEB, 90/425/EEB ir 90/675/EEB (OL L 268, 1991 9 24, p. 56).

            (3)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).

            (4)  2000 m. gegužės 8 d. Tarybos direktyva 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (OL L 169, 2000 7 10, p. 1).

            (5)  2004 m. sausio 22 d. Komisijos reglamentas (EB) Nr. 136/2004, nustatantis produktų, importuojamų iš trečiųjų šalių, veterinarinių patikrinimų Bendrijos pasienio veterinarijos postuose tvarką (OL L 21, 2004 1 28, p. 11).

            (6)  2004 m. vasario 18 d. Komisijos reglamentas (EB) Nr. 282/2004, nustatantis gyvūnų, įvežamų į Bendriją iš trečiųjų šalių, deklaravimo ir veterinarinio patikrinimo dokumentą (OL L 49, 2004 2 19, p. 11).

            (7)  1997 m. lapkričio 12 d. Komisijos sprendimas 97/794/EB, nustatantis tam tikras išsamias Tarybos direktyvos 91/496/EEB dėl gyvūnų, įvežamų į Bendriją iš trečiųjų šalių, veterinarinio patikrinimo taikymo taisykles (OL L 323, 1997 11 26, p. 31).

            I PRIEDAS

               Išsamios 4 straipsnio 3 dalyje nurodytų gyvūnų fizinių patikrinimų metu atliekamų veiksmų taisyklės

            I.   Tikrinimas, ar gyvūnai yra tinkami vežti toliau

                        1.

                        Bendras visų gyvūnų vertinimas atliekamas vizualiai apžiūrint, siekiant įvertinti ar jie yra tinkami vežti toliau, atsižvelgiant į jau įvykusios kelionės trukmę, taip pat į taikytą šėrimo, girdymo ir poilsio tvarką. Atsižvelgiama į likusį kelionės laiką, įskaitant siūlomą šėrimo, girdymo bei poilsio tvarką.

                        2.

                        Patikrinama, ar gyvūnų transporto priemonė ir kelionės žurnalas atitinka Tarybos reglamentą (EB) Nr. 1/2005 (1).

                  II.   Klinikinė apžiūra

                        1.

                        Klinikinę gyvūnų apžiūrą sudaro vizualinė visų gyvūnų apžiūra ir ji apima bent:

                                    a)

                                    vizualinę gyvūnų apžiūrą, įskaitant bendrą jų sveikatos būklės, jų galimybės laisvai judėti, odos bei gleivinės būklės ir bet kokių nebūdingų išskyrų įvertinimą;

                                    b)

                                    kvėpavimo ir virškinimo sistemų stebėseną;

                                    c)

                                    atsitiktinę kūno temperatūros stebėseną tais atvejais, kai pagal a arba b punktą buvo nustatyti nukrypimai nuo normos;

                                    d)

                                    palpaciją, kai pagal a, b arba c punktus nustatomi nukrypimai nuo normos.

                        2.

                        Veislei ir produkcijai skirtų gyvūnų siuntoms atliekama klinikinė apžiūra, tikrinant ne mažiau kaip 10 % gyvūnų ir ne mažiau kaip 10 gyvūnų, kurie atrenkami taip, kad sudarytų reprezentatyvųjį visos siuntos ėminį. Jei siuntoje yra mažiau kaip 10 gyvūnų, tikrinamas kiekvienas siuntoje esantis gyvūnas.

                        3.

                        Skerstinų gyvūnų siuntoms atliekama klinikinė apžiūra, tikrinant ne mažiau kaip 5 % gyvūnų ir ne mažiau kaip 5 gyvūnus, kurie atrenkami taip, kad sudarytų reprezentatyvųjį visos siuntos ėminį. Jei siuntoje yra mažiau kaip penki gyvūnai, tikrinami visi siuntoje esantys gyvūnai.

                        4.

                        Jei fiziniai patikrinimai yra nepatenkinami, pagal 2 ir 3 punktą patikrintų gyvūnų skaičius padidinamas ir gali pasiekti visą atitinkamoje siuntoje esančių gyvūnų skaičių.

                        5.

                        Individuali klinikinė apžiūra neatliekama toliau išvardytiems gyvūnams:

                                    —

                                    naminiams paukščiams,

                                    —

                                    paukščiams,

                                    —

                                    akvakultūros gyvūnams ir visų rūšių gyvoms žuvims,

                                    —

                                    graužikams,

                                    —

                                    kiškiažvėriams,

                                    —

                                    bitėms ir kitiems vabzdžiams,

                                    —

                                    ropliams ir varliagyviams,

                                    —

                                    kitiems bestuburiams,

                                    —

                                    tam tikriems zoologijos sodų bei cirko gyvūnams, įskaitant kanopinius, kurie laikomi pavojingais,

                                    —

                                    kailiniams gyvūnams.

                        6.

                        5 punkte išvardytų gyvūnų klinikinę apžiūrą sudaro visos grupės arba reprezentatyvaus gyvūnų skaičiaus sveikatos būklės ir elgesio stebėjimas. Jei minėta klinikinė apžiūra parodo nukrypimą nuo normos, atliekama nuodugnesnė klinikinė apžiūra, o prireikus – imamas mėginys.

                        7.

                        Plombuotuose konteineriuose kontroliuojamomis aplinkos sąlygomis vežamų gyvų žuvų, vėžiagyvių, moliuskų ir mokslinių tyrimų centrams skirtų gyvūnų, kurių konkreti sveikatos būklė yra patvirtinta, klinikinė apžiūra atliekama ir mėginiai imami tik tuomet, kai manoma, jog vežamos rūšys arba jų kilmė gali kelti konkretų pavojų arba kai yra kitų pažeidimų.

                  III.   Kanopiniams taikoma mėginių ėmimo tvarka

                        1.

                        Kanopinių gyvūnų siuntų mėginiai, siekiant patikrinti, ar jie atitinka sveikatos reikalavimus, nustatytus pridedamuose oficialiuose sertifikatuose, dokumentuose ar elektroniniuose atitikmenyse, imami taip:

                                    a)

                                    iš ne mažiau kaip 3 % siuntų, kurios kiekvieną mėnesį atvežamos į pasienio kontrolės postą, imami serologiniai mėginiai, išskyrus registruotus arklius, kaip apibrėžta Komisijos įgyvendinimo reglamento (ES) 2018/659 (2) 2 straipsnio c punkte, ir prie jų pridedamas individualus veterinarijos sertifikatas, kuriuo patvirtinama, kad laikomasi tame įgyvendinimo reglamente nustatytų gyvūnų sveikatos reikalavimų. Mėginiams atrenkama ne mažiau kaip 10 % kiekvienoje siuntoje esančių gyvūnų ir ne mažiau kaip keturi gyvūnai. Jei kompetentinga institucija turi priežasčių įtarti, kad ši atranka nėra pakankama, ta procentinė dalis padidinama ir gali pasiekti visą atitinkamoje siuntoje esančių gyvūnų skaičių;

                                    b)

                                    atsižvelgiant į valstybinio veterinarijos gydytojo atliktą rizikos vertinimą arba kai tai numato Sąjungos teisės aktai, būtini mėginiai gali būti paimti iš bet kurio oficialiai kontrolei pateiktos siuntos gyvūno;

                                    c)

                                    būtini laboratoriniai tyrimai, atliekami siekiant nustatyti, ar laikomasi gyvūnų sveikatos reikalavimų, arba, atitinkamais atvejais, nustatyti liekanas ir teršalus, atliekami nedelsiant.

               (1)  2004 m. gruodžio 22 d. Tarybos reglamentas (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantis Direktyvas 64/432/EEB ir 93/119/EB ir Reglamentą (EB) Nr. 1255/97 (OL L 3, 2005 1 5, p. 1).

               (2)  2018 m. balandžio 12 d. Komisijos įgyvendinimo reglamentas (ES) 2018/659 dėl arklinių šeimos gyvūnų ir arklinių šeimos gyvūnų spermos, kiaušialąsčių ir embrionų įvežimo į Sąjungą sąlygų (OL L 110, 2018 4 30, p. 1).

            II PRIEDAS

               Išsamios 4 straipsnio 4 dalyje nurodytų prekių fizinių patikrinimų metu atliekamų veiksmų taisyklės

               1.
               Kompetentinga institucija atlieka fizinius patikrinimus, kad patikrintų:

                           a)

                           ar vežimo sąlygos užtikrina tinkamą prekių išsaugojimą, atsižvelgiant į jų paskirtį;

                           b)

                           ar buvo išlaikytas Sąjungos teisės aktuose reikalaujamas temperatūros intervalas ir šaldymo grandinėje nebuvo jokių trūkumų ar pertraukų, patikrindama temperatūros intervalo vežant įrašus;

                           c)

                           ar pakuotė yra nepažeista.

               2.
               Kompetentinga institucija atlieka fizinius patikrinimus, kad patikrintų, ar datos „Tinka vartoti iki“ ženklinimas atitinka Europos Parlamento ir Tarybos reglamentą (ES) Nr. 1169/2011 (1).
               Kompetentinga institucija gali atlikti fizinius patikrinimus, kad patikrintų, ar ženklinimas atitinka kitus reikalavimus, nustatytus Reglamento (ES) 2017/625 1 straipsnio 2 dalyje nurodytose taisyklėse.

               3.
               Kompetentinga institucija patikrina, ar prekės tinkamos naudoti pagal numatytą paskirtį ir ar vežant jų savybės nepasikeitė, atlikdama:

                           a)

                           kvapo, spalvos, konsistencijos ar skonio juslinį tyrimą arba

                           b)

                           paprastus fizinius arba cheminius tyrimus pjaustant, atšildant arba verdant prekes arba

                           c)

                           laboratorinius tyrimus.

               4.
               Gyvūninių produktų, genetinės medžiagos produktų, šalutinių gyvūninių produktų, jų gaminių, šieno ir šiaudų bei sudėtinių produktų siuntų atveju kompetentinga institucija 3 punkte nurodytus veiksmus atlieka taip:

                           a)

                           prieš atliekant 3 punkte nurodytus veiksmus atrenkami vienetai arba pakuotės, arba, nesupakuotų produktų atveju, paimami mėginiai;

                           b)

                           3 punkto a ir b papunkčiuose nurodytiems tyrimams atlikti atrinkti mėginiai apima 1 % siuntoje esančių vienetų arba pakuočių, bet ne mažiau kaip du vienetus arba pakuotes ir ne daugiau kaip 10 vienetų arba pakuočių. Prireikus kompetentinga institucija gali padidinti tikrinamų vienetų arba pakuočių skaičių, kad galėtų atlikti išsamesnius patikrinimus;

                           c)

                           3 punkto b ir c papunkčiuose nurodyti tyrimai atliekami naudojant skirtingus mėginius, atrinktus taip, kad sudarytų reprezentatyvųjį visos siuntos ėminį.

               5.
               Įgyvendindama 4 straipsnio 5 dalį, kompetentinga institucija parengia stebėsenos planą, kurio tikslas – stebėti, kaip laikomasi Reglamento (ES) 2017/625 1 straipsnio 2 dalyje nurodytų taisyklių, visų pirma, kaip nustatomas pavojus, nurodant tikrintinas prekes ir atliktinus tyrimus, ir pagal tą planą atlieka 3 punkto c papunktyje nurodytus laboratorinius tyrimus.
               Toks stebėsenos planas grindžiamas rizika atsižvelgiant į visus susijusius parametrus, tokius kaip prekių pobūdis, jų keliama rizika, įvežamų siuntų dažnumas ir skaičius, ir ankstesnės stebėsenos rezultatai.

               6.
               Negyvūninių maisto produktų ir pašarų, kuriems taikomos priemonės, numatytos Reglamento (ES) 2017/625 47 straipsnio 1 dalies d, e ir f punktuose nurodytuose aktuose, fizinius patikrinimus kompetentinga institucija atlieka pagal šias taisykles:

                           a)

                           fiziniai patikrinimai apima laboratorinius tyrimus pagal Reglamento (ES) 2017/625 47 straipsnio 1 dalies d, e ir f punktuose nurodytus aktus;

                           b)

                           fiziniai patikrinimai atliekami taip, kad maisto ir pašarų ūkio subjektai arba jų atstovai negalėtų numatyti, kad tokie patikrinimai bus taikomi kuriai nors konkrečiai siuntai;

                           c)

                           fizinių patikrinimų rezultatai paskelbiami kai tai techniškai įmanoma;

                           d)

                           kol bus gauti laboratorinių tyrimų rezultatai, tikrinamos siuntos turi būti oficialiai sulaikytos, nebent pasienio kontrolės posto kompetentinga institucija leidžia jas toliau vežti į galutinės paskirties vietą pagal Komisijos deleguotojo reglamento 2019/2124 (2) 4 straipsnį.

               (1)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).

               (2)  2019 m. spalio 10 d. Komisijos deleguotasis reglamentas (ES) 2019/2124, kuriuo Europos Parlamento ir Tarybos reglamentas (ES) 2017/625 papildomas taisyklėmis, kuriomis reglamentuojama tranzitu vežamų, perkraunamų ir toliau per Sąjungą vežamų gyvūnų ir prekių siuntų oficialioji kontrolė, iš dalies keičiami Komisijos reglamentai (EB) Nr. 798/2008, (EB) Nr. 1251/2008, (EB) Nr. 119/2009, (ES) Nr. 206/2010, (ES) Nr. 605/2010, (ES) Nr. 142/2011, (ES) Nr. 28/2012, Komisijos įgyvendinimo reglamentas (ES) 2016/759 ir Komisijos sprendimas 2007/777/EB (žr. šio Oficialiojo leidinio p. 73).

            III PRIEDAS

               Išsamios 4 straipsnio 6 dalyje nurodytų augalų, augalinių produktų ir kitų objektų fizinių patikrinimų metu atliekamų veiksmų taisyklės

               1.

                  Kompetentinga institucija atlieka visų siuntų ir jų partijų arba reprezentatyviųjų imčių fizinius patikrinimus. Siuntoje esančios vienarūšės partijos nustatomos remiantis oficialiame fitosanitariniame sertifikate pateikta informacija ir atsižvelgiant į 2 punkte nurodytus elementus.

               2.
               Partijos, kaip apibrėžta Europos Parlamento ir Tarybos reglamento (ES) 2016/2031 (1) 2 straipsnio 7 dalyje, vienalytiškumas nustatomas remiantis šiais oficialiame fitosanitariniame sertifikate pateiktais elementais:

                           —

                           kilmė,

                           —

                           augintojas,

                           —

                           pakavimo įmonė,

                           —

                           pakuotės tipas,

                           —

                           gentis, rūšis, veislė arba brandos laipsnis,

                           —

                           eksportuotojas

                           —

                           auginimo regionas,

                           —

                           reglamentuojami kenksmingieji organizmai ir jų savybės,

                           —

                           apdorojimas kilmės vietoje,

                           —

                           perdirbimo būdas.

               3.
               Imant siuntos partijų mėginius nustatomas atitinkamas nepriklausomas atrankos vienetas, iš kurio imamas mėginys. Tam tikrų augalų ar augalinių produktų vienetas nustatomas taip:

                           —

                           vaisiai botanine prasme: 1 vaisius,

                           —

                           skintos gėlės: 1 stiebas,

                           —

                           žalumynai, lapinės daržovės: 1 lapas,

                           —

                           gumbai, svogūnai, šakniastiebiai: 1 gumbas, svogūnas arba šakniastiebis,

                           —

                           sodinti skirti augalai: 1 augalas,

                           —

                           šakos: 1 šaka,

                           —

                           mediena ir žievė: nustatoma kiekvienu konkrečiu atveju, mažiausia dalis sveria ne mažiau kaip 1 kg,

                           —

                           sėklos: viena sėkla.

                     Kai vieneto negalima nustatyti dėl pakuotės dydžio, formos ar būdo, kaip atrankos vienetas apibrėžiamas mažiausias pakuotės vienetas.

               4.
               Mėginiai fiziniams patikrinimams, atliekamiems vizualiai apžiūrint, imami pagal šias mėginių ėmimo schemas, atsižvelgiant į prekes, kurios nurodytos atitinkamoje Tarptautinio fitosanitarijos priemonių standarto Nr. 31 „Mėginių ėmimo iš siuntų metodika“ (ISPM31) lentelėje:

                           a)

                           įsišakniję sodinti skirti augalai, nesantys vegetacinėje ramybės būsenoje:
                           mėginių ėmimo schema, pagal kurią 95 % patikimumu galima patvirtinti, kad užkrėstų augalų yra ne mažiau nei 1 %;

                           b)

                           vegetacinėje ramybės būsenoje esantys sodinti skirti augalai, įskaitant gumbus, svogūnus ir šakniastiebius:
                           mėginių ėmimo schema, pagal kurią 95 % patikimumu galima patvirtinti, kad užkrėstų augalų yra ne mažiau nei 2 %;

                           c)

                           sėklos arba augaliniai produktai, atitinkantys Komisijos reglamento (EB) Nr. 1756/2004 (2) 3 ir 4 straipsniuose išvardytas specialiąsias sąlygas:
                           mėginių ėmimo schema, pagal kurią 80 % patikimumu galima patvirtinti, kad užkrėstų augalų yra ne mažiau nei 5 %;

                           d)

                           neįsišakniję auginiai, augalai, augaliniai produktai ir kiti objektai, nenurodyti a, b ir c papunkčiuose:
                           mėginių ėmimo schema, pagal kurią 95 % patikimumu galima patvirtinti, kad užkrėstų augalų yra ne mažiau nei 5 %;

                           e)

                           sėklų ir lapinių daržovių, kurių yra ne daugiau kaip 500 vienetų, partijos:
                           mėginių ėmimo schema, pagal kurią 95 % patikimumu galima patvirtinti, kad užkrėstų augalų yra ne mažiau nei 10 %

               5.

                  Bet kuri priemonė, kurios imamasi reaguojant į reikalavimų nesilaikymą, turi būti susijusi su partija, kuri nustatoma prieš atliekant fizinius patikrinimus.

               6.
               Minimalus mėginių skaičius paimamas laboratoriniams tyrimams, siekiant nustatyti sodinti skirtų augalų latentinę infekciją remiantis rizikos analize, laikantis šių kriterijų:

                           a)

                           Sąjungos karantininių kenksmingųjų organizmų, kuriuos nustatė ir apie kuriuos pranešė valstybės narės pagal Reglamento (ES) 2016/2031 11 straipsnio pirmos pastraipos c punktą, įskaitant prioritetinius kenksminguosius organizmus, kaip apibrėžta to reglamento 6 straipsnio 1 dalyje, lygio kilmės trečiojoje šalyje istorija;

                           b)

                           prioritetinio kenksmingojo organizmo atsiradimas kilmės trečiojoje šalyje, remiantis turima moksline informacija;

                           c)

                           informacija, pateikta per oficialios kontrolės informacijos valdymo sistemą (IMSOC).

               (1)  2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (OL L 317, 2016 11 23, p. 4.).

               (2)  2004 m. spalio 11 d. Komisijos reglamentas (EB) Nr. 1756/2004, nustatantis tam tikrų augalų, augalinių produktų ir kitų objektų, išvardytų Tarybos direktyvos 2000/29/EB V priedo B dalyje, retesnio augalų sveikatos tikrinimo tipui ir lygiui taikomus kriterijus ir išsamias sąlygas, susijusias su reikalingais įrodymais (OL L 313, 2004 10 12, p. 6).